Tom Behnke (KF), 2006-05-17:
Lige netop hvad angår de kinesiske børn, var det jo også sagen, at regeringen greb ind og handlede, lige så snart den fik viden om, at der var problemer; lige så snart man fik viden om, at der var nogle børn, der, når de kom til Danmark og blev placeret på de særlige steder, hvor flygtningebørn kan være, blev ringet op via mobiltelefoner, og så oplevede man, at de forsvandt lige pludseligt, og man vidste ikke, hvor de forsvandt hen.
Lige præcis i den sag tog man jo hånd om det og sørgede for, at der for det første var en vagt døgnet rundt, så der ikke var nogen, der kunne komme ind og hente børn, og for det andet sørgede man også for at fratage børnene deres mobiltelefoner, så de, der var i gang med måske at handle dem, netop ikke kunne gennemføre deres onde handling.
På den måde kunne man beskytte børnene.
Det er så det, man har gjort.
I forhold til handlingsplanen i 2005 blev der netop også fulgt op lige præcis i forhold til handlede børn.
Så det er altså et område, man er opmærksom på, og det er et område, man til stadighed kigger på.
I forhold til satspuljepartierne ved jeg også, at drøftelsen ikke kun har været om handlede kvinder, men handlede i det hele taget.
Det Konservative Folkeparti er helt enig i, at menneskehandel er groft krænkende og helt uacceptabel.
I virkeligheden findes der næsten ikke ord, der kan beskrive, hvor uacceptabel den er.
Menneskehandel skal bekæmpe, bagmændene skal straffes hårdt, og de handlede skal hjælpes og hjælpes tilbage igen.
Handlingsplanen er fulgt op i 2005 med en fortsættelse af de tiltag, der allerede var taget, og med særlig fokus på handlede børn.
Politiet havde tidligere svært ved efterforskningsmæssigt at komme efter menneskehandlerne, men med et par lovændringer fik politiet nye værktøjer til brug i kampen mod menneskehandel.
For det kan være ganske svært at få nogen til at vidne mod bagmændene, og derfor var det nødvendigt og godt, at politiet fik nye værktøjer, herunder mulighed for aflytning af mistænkte.
Samtidig har regeringen og satspuljepartierne flere gange prioriteret området og sat endda mange penge af til hjælp og til forebyggelse, og det både nationalt og internationalt.
Reden – Stop Kvindehandel får således alene 18 mio. kr. om året til sit opsøgende og hjælpende arbejde.
Reden – Stop Kvindehandel yder en fantastisk indsats i forhold til at opsøge de handlede, hjælpe dem og etablere kontakter til hjemlandet, så der er noget at vende tilbage til.
Udenrigsministeriet har afsat 90 mio. kr. til projekter i vores nabolande og i udviklingslandene for at bremse handelen.
Regeringen er nu i gang med at indsamle viden og erfaringer fra de mange projekter, så der kan ske en evaluering, og så indsatserne kan præciseres og justeres.
Vi ser meget frem til at deltage i det arbejde.
Noget af det, der kommer på bordet som nye initiativer, er kampagner rettet mod kunderne.
Kunderne skal simpelt hen vide, hvad de deltager i.
Der vil selvfølgelig altid være nogle kunder, heldigvis få, der er ligeglade, men jeg tror faktisk, at de fleste vil vælge anderledes, hvis de ved, at den prostituerede slet ikke er prostitueret, men er en købt slave, der mishandles og lever under umenneskelige vilkår mod sin vilje.
Kampagner rettet mod kunderne skulle gerne medføre en mindre efterspørgsel og dermed fjerne de økonomiske incitamenter for bagmændene til at handle kvinder til Danmark.
På kontrolsiden skal politiet naturligvis løfte opgaven, og jeg ved, at det vil blive muligt med den nye politireform.
Den nye politireform giver større politikredse og frigør personale, som kan sættes målrettet ind mod bestemte kriminalitetsområder.
Når kredsene bliver større, vil de kunne løfte opgaven meget bedre, og det forventer jeg politiet vil gøre.